Cele stel nuwe waarnemende Opod-hoof aan | Maroela Media
Victor Ofenste Senna, tot nou die finansiële hoof van Opod, sal in 'n waarnemende posisie die leisels van die polisiewaghond oorneem. Senna se nuwe posisie is sedert gister van krag.
Die departement van polisie sê in 'n verklaring minister Bheki Cele het Senna (40) vir 'n tydperk van drie maande aangestel. "Wat nodig is op hierdie vlak van bestuur is die wysheid en begrip om die land se fundamentele mandaat soos deur die Grondwet aangedui te handhaaf. Mnr. Senna moet dit sy prioriteit maak om te verseker dat Opod onafhanklik bly en sy bedryfsmandaat sonder vrees, voordeel of vooroordeel uitvoer," het Cele gesê.
Senna, wat voorheen in die Gautengse departement van gesondheid en by die Suid-Afrikaanse agentskap vir maatskaplike sekerheid (Sassa) werksaam was, is in Februarie verlede jaar as die finansiële hoof van Opod aangestel. Hy was voorheen ook agt jaar lank die direkteur van finansies in die departement van wetenskap en tegnologie.
Cele sal in die week met die senior bestuur van Opod, asook die provinsiale hoofde, vergader oor die nuwe aanstelling. Woensdag sal hy en Senna ook voor die parlementêre portefeuljekomitee oor polisie verskyn sodat die nuwe Opod-hoof aan die komiteelede voorgestel kan word.
Cele het reeds vroeër vanjaar aanbeveel dat McBride vervang moet word wanneer sy termyn op 28 Februarie tot 'n einde kom. Die portefeuljekomitee oor polisie het dié aanbeveling aanvaar en McBride is amptelik uit die kussings gelig. Die komitee het aangevoer sy redes om nie McBride se kontrak as hoof van Opod te hernu nie is weens die verbrokkeling van die vertrouensverhouding tussen McBride en Cele, asook bewerings van wangedrag teen Opod-lede wat deur die Openbare Beskermer ondersoek word en die feit dat McBride geen sekerheidsklaring het nie.
Nou het die voormalige Opod-hoof 'n dringende hofaansoek ingedien waarin hy aanvoer die komitee se besluit was "onwettig en ongeldig" en moet "hersien en ter syde gestel word". McBride glo sy verwydering is polities gemotiveerd.
So 'n finansiele ou met geen polisie ondervinding word aangestel as hoof van Opod? Hoe lekker lag die Zuptas en Bosasa skurke nou.
Julle moes vanoggend Dawie Roodt en Tim Du Plessis se praatjie op Ontbytsake gehoor het, kyk gerus na die heruitsending. Dinge kook. Hulle beweer McBride is ook in die spervuur omdat hy hooggeplaasdes in die visier gehad het. So wat nou Cyril, vra hulle.
Ons kan Mc Bride by Tshwane aanstel. Daar kom mos nou 'n vakketure. Met die dat die Metro Polisie Hoof nie as 'n Spietkop gekwalifiseer is nie.
Ok… so die bomplanter word weggejaag en die nuwe een kan geld tel? Seker belangrik want hys so obvious daar om die wat gevat het mooi te help om nie gevang te word nie?
Die man het by SASSA ook gewerk en kyk wat se gemors het daar plaasgevind. . Cele en sekere ANC lede is bang vir die waarheid.